b'\n_START_ARTICLE_\nTriforium\n_START_PARAGRAPH_\nEt triforium er en del av langveggen som avgrenser midtskipet over arkaderekken i en kirke av basilikatypen. Triforiet korresponderer med loftet under det tilst\xc3\xb8tende taket over sideskipet. Over triforiet fortsetter veggen i samme plan og danner klerestoriet._NEWLINE_I romanske kirker er triforieh\xc3\xb8yden ofte en ubrutt vegg, men i gotiske katedraler er den oftest gjennombrutt av bue\xc3\xa5pninger, som kan v\xc3\xa6re rikt dekorert. I noen katedraler danner triforiet en gjennomg\xc3\xa5ende passasje inne i vegglivet, og dette triforiegalleriet kan i noen kirker l\xc3\xb8pe rundt hele interi\xc3\xb8ret._NEWLINE_I noen norske stavkirker av type B med hevet midtrom er det satt inn avstivende tenger, andreaskors og buekn\xc3\xa6r mellom stavene som avgrenser midtrommet. Dette partiet korresponderer (som i en basilika av stein) med skr\xc3\xa5taket over omgangen rundt midtrommet. Likheten med triforiet i en steinbasilika har gjort at mange forskere bruker den samme betegnelsen om dette partiet i stavkirken, men det er ikke et ekte triforium.'